王令
送朱明之昌叔赴尉山阳
朱使拜书天上回，去以身试百里障。
青衫飘若风外荷，借马载出尘土上。
准眉崭如见天秀，独立系马万里望。
身躯虽小胸腹宽，沛如绝海横秋涨。
久宜脱绝事高致，岂愿卑冗劳俗状。
高堂华发亲老矣，四海无家寄几杖。
世外言高信独奇，人前腰折嗟已强。
尉官虽小俸虽薄，犹有余钱买甘养。
想当家帷奉颜面，彩衣躬淬妇子饷。
诜诜儿女戏满前，累累诸兄坐相向。
人间此乐不可幸，一笑自足百辱当。
时消固应稀盗贼，俗弊宁不烦笞掠。
好偷闲暇事简编，思予宁无尺字况。